Цяпер мы даведаліся, што ў Табе злы дух. Зрэшты, гэта не адзіны раз, калі такія абвінавачванні былі скіраваныя ў бок Езуса (пар. Мц 12, 24; Мк 3, 22; Лк 11, 15). Ці сапраўды гады вывучэння святых Пісанняў могуць быць такімі бясплённымі? Ці нягледзячы на рэлігійную актыўнасць (а можа якраз з-за яе) можна паддацца падману аж так моцна? Як моцна трэба быць зачыненым у сваёй сляпой і цеснай рэлігійнасці, каб блытаць Бога і злога духа? На жаль, гэты феномен уласцівы таксама і нашым часам. Мы дазваляем звесці сябе і губляем здольнасць правільна бачыць і называць рэчаіснасць. Мы не толькі не ўмеем адкрыць Божае дзеянне ў нас саміх і навакольным свеце, але часта нават змагаемся з Богам, будучы перакананымі, што робім гэта ў служэнні Яму самому.